(Foto captura Antena3)



Alexandru Cumpănașu, șeful ONG-ului Coaliția Națională pentru Modernizarea României, a povestit vineri seara, la Antena 3, că Alexandra, adolescenta de 15 ani răpită și ucisă la Caracal, este nepoata lui și acuză Poliția și Procuratura că nu au acționat, deși știau că fata este în casă.

„Stăteau ca niște nemernici la poartă. Și vecinii auzeau țipete”, a acuzat Cumpănașu. „Au stat la poarta aia în timp ce era masacrată în casă și oamenii ăștia știau acest lucru”, a continuat acesta.

Aflați și:

Cumpănașu: „Nepoata mea a sunat de trei ori, a spus: sunt legată cu sârmă, am fost violată”



„O să vă dau detalii pe care poate nu le ştiţi. Ofiţerii de poliţie, în timp ce Alexandra era în casă, stăteau la poartă. În timp ce ea ţipa şi a fost auzită, erau opriţi de către procurori să intre. Deşi unii dintre ei au vrut să intre chiar şi fără să îndeplinească termenul de ora 6:00, procurorul de caz a dispus să nu se intre. Eu am aflat la 11 seara azi-noapte şi de atunci nu am dormit deloc.

Aici eu vreau ca nişte capete să cadă. Art. 27 din Constituţie spune clar pentru toţi că un cetăţean, eu, nu un procuror sau poliţist care are autoritate, poate oricând să intre în domiciliul oricăriei persoane dacă o face pentru a salva viaţa unei persoane şi are indicii în acest sens. Păi ce judecător cretin a putut fi acela care pune rezoluţie ora şase? (...) La ora 12 noaptea, după ce Alexandra a sunat de atâtea ori, a vorbit 20 de minute, ar pleca ministru cu tot cu Parchet. Le-am spus să-l ia pe tatăl fetei să recunoască vocea. Și a recunoscut. Trebuia să spun eu. Băieții aștia din sistem vor avea o viață grea cu mine. Cine poate dormi liniștit dacă au copii știind că polițiștii au stat la poartă știind că în casa aia e un criminal. Dar ce au făcut o zi jumătate?! Stă în faţa casei criminalului, să se îndeplinească termenul de ora şase, când are Constituţia de partea lui. Ce poliţist şi procuror are sufletul acesta? (...) STS să dea trei adrese false? Cât de cretin, cât de prost să fii? Dacă şeful STS nu-şi dă demisia azi, vă asigur că mâine va fi plângere la Parchet pentru tot ceea ce s-a întâmpat la STS, de la soft până la clădirile de acolo. S-au băgat sute de milioane de euro, unde au ajuns banii ăia? În buzunarele cui?", a spus Alexandru Cumpănașu la Antena3.

„Nepoata mea a sunat de trei ori, a spus sunt legată cu sârmă, am fost violată. Oamenii ăștia au stat de la 3 jumătate până la 6 că nu era flagrant. Intrăm peste indivizi care au furat o găină, mascați, iar indivizii ăștia își bat joc de sufletul unui copil. În timp ce se aud țipete. Eu unul nu mă las până când fiecare dintre ei nu vor intra în pușcărie sau vor plăti cu funcția”, a mai declarat Cumpănașu, la Antena3



Îți recomandăm Cele 19 ore ale Alexandrei

Citiți și comentariul lui Florin Negruțiu: E adevărat, suntem pe cont propriu! „Autoritățile statului”. Care stat?

Ce am aflat sigur până acum: după ce STS i-a trimis pe câmpii, polițiștii și procurorii au aflat, în cele din urmă, la 2 noaptea unde se află Alexandra. S-au dus la fața locului și au „supravegheat” casa (!!!), așteptând mandat de percheziție (!!!), deși Constituția le permite să intre fără mandat când e vorba „de înlăturarea unei primejdii privind viața” (art.27). O recunoaște, cu nedisimulată uluială, însuși șeful Poliției Române, Ioan Buda. Procurorul general Bogdan Licu se declară și el consternat de felul în care au acționat oamenii din subordine.

Vecinii spun că din casă se auzeau strigăte de ajutor. Polițiștii și procurorii au intrat la ora 6, când le zicea mandatul să intre. Era prea târziu.

Se cer acum anchete, se cer pedepse, politicienii apar la televizor să ceară socoteală. Mizeria e generalizată, vina e a lor: au transformat aceste instituții în arme politice; oamenii legii apără legea partidului și cer parole de intrare în oraș; oamenii legii și-au pierdut instinctele corecte de a servi cetățeanul, după ce ani de zile au servit șefii politici; oamenii legii sunt analfabeți funcționali, nefiind în stare să citească și să înțeleagă cu capul lor legile și Constituția; oamenii legii se tem ca de dracu de Secția Specială și atunci așteaptă să se acopere de foi și de proceduri birocratice, în timp ce oamenii mor.

Rețineți: 19 ORE! Atât a trecut de la apelul la 112 al Alexandrei până când „oamenii legii” au intrat în curte. Așa-i că aveți încredere în uniforme? Așa-i că așteptați cu încredere „rezultatele anchetei”? Vedeți ce înseamnă la firul ierbii „reforma în Justiție”? Falimentul instituțiilor României e mai clar decât oricând. Vreți să vă mai spun că suspectul de crimă era în evidența procurorilor DIICOT, ca raptor sexual?